In nomine sancte et individue Trinitatis. Amen. Si precibus ecclesiasticis quando pro suis vel pauperum Christi molestiis vel indigentiis diligenter obtemperamus, non solum in hoc regium morem exercemus verum etiam ipsum matris ecclesie sponsum ad nostri misericordiam summopere coartamus. Ego igitur Ludovicus, Dei gratia in regem francorum sublimatus, notum fieri volo tam futuris quam et instantibus quam religiosis ecclesiis cisterciensi, pontiniacensi, clarevallensi ceterisque omnibus ex omnibus prodeuntibus, annuente regina et karissimo filio nostro Ludovico in regem sublimato, donamus atque in perpetuum concedimus ut nullus publicus judex, nullus prepositus, nullus insuper ministeralium nostrorum exigat vel requirat, sive ab ipsis, sive ab eorumdem famulis in propriis scilicet rebus, pedagium, rotaticum, theloneum vel aliquas alias consuetudines, sed liberi et quieti tam per terram quam per aquam, ab omni consuetidine eant et redeant. Quod ne oblivione valeat deleri scripto commendavimus et ne possit a posteris infringi, sigilli nostri auctoritate et nominis nostri karactere subter firmavimus. Actum Parisius publice in palatio nostro anno incarnati Verbi M. C. tricesimo quinto regni nostri XX. VII. Astantibus in palatio nostro quorum nomina subtitulata sunt et signa: S. Radulphi dapiferi, Viromandorum comitis, S. Guillermi buticularii, S. Hugonis constabularii, S. Hugonis camerarii. Datum per manum Stephani Monogramma cancellarii Auctenticum apud Karoli locum.